钦定古今图书集成/方舆汇编/职方典/第1510卷 > 永昌府风俗考 通志府志合载
## 钦定古今图书集成/方舆汇编/职方典/第1510卷 > 永昌府风俗考 通志府志合载

本府。〈保山县附郭。〉

《诸葛孔明》云：“吕凯等执忠绝域，十有馀年，守义不与交通。臣不意永昌风俗敦直乃尔。”

《旧志》，士知向学，科第相仍，男事耕艺，女务织纺，腾越虽远阂两江，衣冠人物，并称“金腾。”

《郡志》婚姻论门第，民淳讼简。

衣冠礼仪，悉效中土者，犹谓其初也。今则婚丧交际，相尚以文；服食宴会，亦必有节。士知尚学，女务纺绩。商者贸易是营，耕者力田是务。耻邪僻，恶斗狠。市无游手，巷无居妓，野无惰民。民淳讼𥳑，安土重迁。城中服色如常，百里以外皆蛮彝，衣皮衣卉，异言异种，各有不同。田五亩为一双，土性坚，耕用两牛。岁时伏腊，享祀馈遗，无异他郡。货自外来，明时贸易以贝，今则银钱互用矣。

其地土则平衍，其山川则秀丽，民物之繁，人文之盛，优于他处。语音、服食、《仪礼》气习，仿佛江南市肆货物之繁华，城池风景之阔大。滇省除昆明外，他郡皆不及，人以此谓之“小江南。” 婚姻论门第，丧葬随贫富。人知礼让，尤敦气节，耻干谒，恶强悍。士大夫居家类能检束，无厚积，无冗费。尊师重学，科第登仕，代不乏人。妇女无论贫富，悉勤纺织。《旧志》谓其“勤慎似楚、蜀，慷慨似燕、赵，宕逸似吴、越” ，良非虚语也。但喜游览，每佳时胜会，携觞挈榼，空室而往焉。此旧俗相沿，无足怪矣。

永平县

山多田少，旧为群彝杂处之地。当永昌孔道，军兴之际，疲于奔命，移于岩谷居之。今则次第充集，农耕于野，商贸于市，士知向学，服食礼仪，悉如永昌。而俗习淳朴，鄙浮薄，恶游荡，有古风焉。其居山谷者，有《猥猡》《僰人》猡？数种亦知伦理、婚姻、丧葬，与《汉礼》相去不远，其子弟之俊秀业儒者，间亦有之。

腾越州

腾越地处极边，孤悬两江之外，蛮彝错杂，商贾丛集。风气昔称古朴，今则渐习浮华。婚丧交际，不异永昌。居民多务耕织，崇礼让，士知自重，简而实，农业而外，皆各事生理。有游惰者见斥于乡党。近郊之内，沃壤无几。八关而外，即为土司。狡悍残刻，轻性命，尚气寻仇。其地土多平衍，土燥而泉深，亦无他产。